31978R3077
L 367/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3077/78 НА КОМИСИЯТА
от 21 декември 1978 година
относно равностойността на удостоверенията, придружаващи хмел, внесен от страни, които не са членки, със сертификатите на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид договора за създаване на Европейската икономическа общност,
като взе предвид Регламент (ЕИО) № 1696/71 на Съвета от 26 юли 1971 г. за общата организация на пазара на хмел (1), последно изменен с Регламент (ЕИО) № 1170/77 (2), и по-специално член 5, параграф 2 от него,
като има предвид, че в член 5 от Регламент (ЕИО) № 1696/71 се определя, че хмел и продукти от хмел от държави, които не са членки, могат да се внасят само ако техните стандарти за качество са най-малкото равностойни на минималните пазарни ограничения, приети за хмел или продукти от хмел, отглеждани в Общността, или техни производни продукти; като има предвид обаче, че тези продукти се считат за съответстващи на стандарта, посочен по-горе, ако са придружени от удостоверение, издадено от властите в страната на техния произход, признато за равностойно на сертификата, необходим за пускане на пазара на хмел и продукти от хмел с произход от Общността;
като има предвид, че в Регламент (ЕИО) № 3076/78 на Комисията относно вноса на хмел от държави, които не са членки (3), са приети разпоредбите, на които трябва да съответстват посочените по-горе удостоверения;
като има предвид, че Съединените американски щати, Полша, България, Югославия, Китайската народна република, Чехословакия и Австралия са поели задължението да спазват изискванията, предвидени за пускане на пазара на хмел и продукти от хмел, и са упълномощили определени служби да издават удостоверения за равностойност; като има предвид, че тези удостоверения следва да бъдат признати за равностойни на сертификатите на Общността, а продуктите, за които те се отнасят, да бъдат допуснати за свободно движение;
като има предвид, че мерките, предвидени с настоящия Регламент, са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
Удостоверенията, придружаващи хмел и продукти от хмел от страни, които не са членки, издадени в съответствие с разпоредбите на Регламент (ЕИО) № 3076/78 от орган, предвиден в приложението към настоящия регламент, се признават за равностойни на сертификата, предвиден по член 2 от Регламент (ЕИО) № 1696/71.
Член 2
Настоящият регламент влиза в сила на 1 януари 1979 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 1978 година.